|  |  |
| --- | --- |
| Cuspair Clàir-ghnothaich | 8 |
| Àir. Aithisge | G/17/24 |

**Comhairle na Gàidhealtachd**

|  |  |
| --- | --- |
| **Comataidh:** | **Comataidh na Gàidhlig**  |
| **Ceann-latha:** | **20 Samhain 2024** |
| **Tiotal Aithisge:** | **Maoin nam Planaichean Gàidhlig – Bòrd na Gàidhlig** |
| **Aithisg le:** | **Iar-Àrd-Oifigear – Daoine**  |

|  |  |
| --- | --- |
| **1.** | **Adhbhar/Geàrr-chunntas Gnìomhach**  |
| 1.1 | Tha an aithisg seo a’ toirt fiosrachadh do Bhuill gu bheil Bòrd na Gàidhlig air duais de £173,500 aontachadh do Chomhairle na Gàidhealtachd airson nan trì bliadhna a tha air thoiseach (2024–27) tro Mhaoin nam Planaichean Gàidhlig. |
| **2.** | **Molaidhean** |
| 2.1 | Thathar ag iarraidh air Buill:1. toirt fa-near dhan aithisg; agus
2. toirt fa-near agus beachdachadh air taic Thràth-bhliadhnaichean Gàidhlig (0–3) airson na Gàidhealtachd.
 |
| **3.** | **Builean** |
| 3.1 | GoireasA bharrachd air Maoin nam Planaichean Gàidhlig, tha lìbhrigeadh Plana na Gàidhlig air a mhaoineachadh le Comhairle na Gàidhealtachd, tabhartasan Riaghaltas na h-Alba agus diofar shruthan maoineachaidh bho Bhòrd na Gàidhlig (BnaG). |
| 3.2 | LaghailTha dleastanas reachdail aig Comhairle na Gàidhealtachd gum bi Plana Gàidhlig aice fo theirmean Achd na Gàidhlig (Alba) 2005.  |
| 3.3 | CunnartCha robh taic airson solar Tràth-bhliadhnaichean Gàidhlig (0–3) air a ghabhail a-steach san aonta mhaoineachaidh ro-innleachdail le Bòrd na Gàidhlig airson nam bliadhnaichean 25/26 agus 26/27.  |
| 3.4 | Slàinte is Sàbhailteachd (cunnartan a’ tighinn am bàrr mar thoradh air atharrachaidhean do dh’uidheamachd, acfhainn, pròiseas no daoine)Chan eil cunnartan air an comharrachadh. |
| 3.5 | GàidhligTha buaidhean fìor mhath air gleidheadh is leasachadh cànan is cultar na Gàidhlig thar nan roinnean corporra, foghlaim is coimhearsnachd.  |
| **4.** | **Buaidhean** |
| 4.1 | ’S e aithisg ùrachaidh a tha seo agus mar sin chan eil feum air measadh buaidh. |
| **5.** | **Plana Gàidhlig Chomhairle na Gàidhealtachd (PG) 2024–29 agus Maoineachadh Ro-innleachdail** |
| 5.1 | Chaidh Plana Gàidhlig Chomhairle na Gàidhealtachd 2024–29 aontachadh air 7 Cèitean 2024 agus tha e a’ ruith gu 2029. Tha Maoin nam Planaichean Gàidhlig (MPG) air a riaghladh le Bòrd na Gàidhlig agus air a dealbh gus ùghdarrasan poblach a chuideachadh le bhith a’ lìbhrigeadh nan gealltanasan sna planaichean Gàidhlig aca. Am-bliadhna, chaidh an sgeama a ruith ann an dà shruth, mar a thathar a' mìneachadh an seo:* An Sruth Ro-innleachdail – airson nan 6 ùghdarrasan ionadail a tha air am meas cudromach mar thoradh air an àireimh iomlan de luchd-labhairt na Gàidhlig aca a rèir nam figearan cunntais-shluaigh as ùire a tha rim faotainn, an àireamh sgoilearan a th’ aca ann am Foghlam tron Ghàidhlig agus an taic a fhuair iad roimhe tro Mhaoin nam Planaichean Gàidhlig/GLAIF.
* An Sruth Phròiseactan – airson nam buidhnean poblach eile air fad le planaichean Gàidhlig.
 |
| 5.2 | Thug Bòrd na Gàidhlig cuireadh do Chomhairle na Gàidhealtachd iarrtas a chur a-steach fon t-sruth mhaoineachaidh An Sruth Ro-innleachdail, gun a bhith nas anmoiche na 30Cèitean 2024. Chaidh iarraidh air Comhairle na Gàidhealtachd aon iarrtas a chur a-steach a bha a’ toirt fiosrachadh mionaideach mu phrògram-obrach trì-bliadhna a chuireas ri bhith a’ lìbhrigeadh Plana Nàiseanta na Gàidhlig 2023–28 agus Plana Gàidhlig Chomhairle na Gàidhealtachd 2024–29.  |
| 5.3 | Dh’iarr Bòrd na Gàidhlig gum biodh an t-iarrtas air a structaradh timcheall air raointean obrach. ’S e sruthan fa leth de dh’obair leasachaidh a tha seo a tha Comhairle na Gàidhealtachd a’ gabhail os làimh airson na Gàidhlig agus dhan bheil iad a’ sireadh maoineachadh bho Bhòrd na Gàidhlig. Airson gach raon obrach, thug Comhairle na Gàidhealtachd seachad tuairisgeul dhen obair agus na choileanas seo; dè na gnìomhan bho Phlana Gàidhlig Chomhairle na Gàidhealtachd 2024–29 no bho Phlana Nàiseanta na Gàidhlig dhan toir seo taic; na daoine a tha an lùib a bhith a’ lìbhrigeadh na h-obrach seo; foir-shealladh de na cosgaisean; agus iarrtas maoineachaidh bho Bhòrd na Gàidhlig airson na h-obrach agus mar a thèid buaidh na h-obrach a mheasadh.  |
| 5.4 | Bha Bòrd na Gàidhlig air iarraidh gun deidheadh an t-iarrtas a leasachadh air stèidh duais de mu £60,000 sa bhliadhna (iomlan de £180,000 thairis air na trì bliadhna). Bha an t-sùim seo stèidhichte air an taic a chaidh fhaotainn roimhe bho thabhartas MPG/GLAIF agus àireamh luchd-labhairt na Gàidhlig ann an sgìre Chomhairle na Gàidhealtachd. |
| 5.5 | Dh’iarr Bòrd na Gàidhlig cuideachd iarrtas airson maoineachadh ro-innleachdail 0–3 air stèidh £50,000 sa bhliadhna.Às dèidh dhan iarrtas a bhith air a chur a-steach, chaidh an aithisg aig Wilson MacLeòid (Ollamh na Gàidhlig, Oilthigh Dhùn Èideann) fhoillseachadh. Bha an aithisg air a coimiseanadh le Bòrd na Gàidhlig. [Rannsachadh mu Sholar Thràth-bhliadhnaichean Gàidhlig (0-3) – Bòrd na Gàidhlig (gaidhlig.scot)](https://www.gaidhlig.scot/en/research-early-years-0-3/)Chaidh an aithisg a choimiseanadh gus na h-ìrean de sholar tràth-bhliadhnaichean Gàidhlig air feadh Alba a mheasadh. Tha molaidhean san aithisg airson atharrachaidhean a ghabhas dèanamh airson buidhnean a tha gnìomhach san roinn seo gus solar nas coileanta agus nas èifeachdaiche a chruthachadh. |
| 5.6 | Chaidh ath-sgrùdadh a dhèanamh air a’ mhodail mhaoineachaidh ro-innleachdail shealach de £50,000 gach bliadhna. A’ dol air adhart, tha maoineachadh a-nis air a riarachadh gus an solar a th’ ann an-dràsta a chumail suas gu 24/25 agus tha Comhairle na Gàidhealtachd an-dràsta a’ cumail chòmhraidhean le Bòrd na Gàidhlig mu dhòighean gus taic a thoirt do bhuilean 0–3 fad beatha a’ Phlana. |
| 5.7 | Tha earrann de roinn nan Tràth-bhliadhnaichean sa Ghàidhealtachd air eagrachadh le comataidhean neo-eisimeileach a bhios a’ ruith buidhnean 0–3 agus cùraim-chloinne taobh a-muigh raon-ùghdarrais pròiseact 0–3 aig Comhairle na Gàidhealtachd. Tha seo a’ gabhail a-steach:* Comann nam Pàrant Port Rìgh
* Fàs Mòr Slèite
* Cròileagan Inbhir Pheofharain

Tha a’ bhuidheann nàiseanta Comann nam Pàrant cuideachd gnìomhach sa Ghàidhealtachd, le taic teaghlaich ga toirt seachad. [Foghlam Gàidhlig | Comann nam Pàrant](https://www.parant.org.uk/) |
| 5.8 | Tha geàrr-chunntas gu h-ìosal mu thaic Sgioba na Gàidhlig airson 0–3, mar a chaidh aithris do Bhòrd na Gàidhlig airson 23/24.* Chaidh neach-obrach taice phàistean Gàidhlig fhastadh airson Loch Abar a chòmhdach. Tha sin a’ gabhail a-steach Àth Tharracail, Malaig, Baile a’ Chaolais, An Gearasdan agus tadhalan bho àm gu àm airson cleasan Gàidhlig a thoirt seachad do bhuidheann Beurla ann an Drochaid Ruaidh. Bha an neach-obrach taice ag obair còmhla ri pàrantan air an iarrtas reachdail aca gus Foghlam tron Ghàidhlig a stèidheachadh ann an Loch Àlainn. Chaidh seo aontachadh le Comhairle na Gàidhealtachd le 10 uairean san t-seachdain de bhogadh sa Ghàidhlig a-nis a’ faighinn taic ann an sgoil-àraich na sgoile bhon t-Sultain 2024.
* Chaidh neach-obrach taice phàistean Gàidhlig fhastadh sa Ghiblean 2024 airson taic a thoirt do bhuidhnean ann an Inbhir Nis agus an sgìre mun cuairt, a bharrachd air a bhith a’ còmhdach sgìre nas fharsainge nuair a bhiodh sin a dhìth.
* Chaidh seiseanan Cluich aig Cultarlann a ruith tron t-samhradh 2024 do phàrantan is do chloinn ro-sgoile. Tharraing na seiseanan teaghlaichean bho sgìrean Inbhir Nis, Inbhir Narann, agus Inbhir Pheofharain, le grunn theaghlaichean bho phàirtean eile de dh’Alba cuideachd an làthair fhad ’s a bha iad a’ tadhal air Inbhir Nis. Bha na seiseanan seo innleachdail seach gun robh pàrantan an làthair le pàistean beaga agus cuideachd le pàistean a bha beagan na bu shine agus a bhiodh gu h-àbhaisteach san sgoil-àraich. Bha na seiseanan seo a’ gabhail a-steach cluiche, òrain, rannan, ealain, sgeulachdan agus ceòl tro mheadhan na Gàidhlig. Tha pàrantan air iarraidh gun tèid na seiseanan seo a leantainn air adhart.
* Chaidh buidheann ùr Pàrant is Pàiste, ‘Na h-Òganan’ a chur air bhonn ann an Cille Mhoire san Eilean Sgitheanach sa Mhàrt 2024. Tha a’ bhuidheann 0–3 air a lìbhrigeadh ann an com-pàirteachas le Bun-Sgoil Chille Mhoire.
* Tha còmhraidhean tùsail eadar Sgioba na Gàidhlig, pàrantan a’ Phluic agus Ceannard a’ Phluic air tòiseachadh gus iomairt ùr a thoirt air adhart sa Phloc agus seiseanan Gàidhlig 0–3 a stèidheachadh.
* Tha seiseanan cluiche ùra Gàidhlig gan cumail ann am Bun-Sgoil Ghlinn Urchadain gach dàrna seachdain.
* Chaidh buidheann Bhaile Ùr an t-Slèibh a stèidheachadh às ùr agus tha i a’ faighinn taic.
* Chaidh seiseanan taic airson cleasan Gàidhlig a chumail ann an Inbhir Narann, Inbhir Nis agus Ullapul.
* Bha neach-obrach taice Thràth-bhliadhnaichean an làthair aig tachartas dreuchdan Gàidhlig Siuthad san Dàmhair airson dreuchdan sna Tràth-bhliadhnaichean a bhrosnachadh.
* Far a bheil comataidhean air sgur, tha leasachaidhean is obair ùr sa choimhearsnachd ag amas air na buidhnean sin a stèidheachadh às ùr.
 |
| **6.** | **Duais Maoineachaidh** |
| 6.1 | Tha Bòrd na Gàidhlig air duais **£173,500** aontachadh airson nan trì bliadhna a tha air thoiseach (2024–27) tro Mhaoin nam Planaichean Gàidhlig, le dùil gum pàighear seo mar a leanas:

|  |  |  |  |  |  |
| --- | --- | --- | --- | --- | --- |
|  | **IOMLAN**  | **2024/25 (Dàmh – Màrt)** | **2025/26** | **2026/27** | **2027/28 (Gibl – Sult)** |
| Meadhanan, Ealainean, Cultar agus Dualchas | **£19,000** | £8,000 | £5,000 | £5,000 | £1,000 |
| Slighe Cultarach Gàidhlig | **£0** |  |  |  |  |
| Goireasan Didseatach Gàidhlig do Phàrantan | **£11,000** | £8,000 | £3,000 |  |  |
| Ionnsachadh is Leasachadh Coimhearsnachd – Coimhearsnachdan agus Dachaigh | **£126,000** | £21,000 | £45,000 | £45,000 | £15,000 |
| 0–3 | **£17,500** | £15,000 | £2,500 |  |  |
| **IOMLAN**  | **£173,500** | **£52,000** | **£55,500** | **£50,000** | **£16,000** |

 |
| 6.2 | A bharrachd air a’ mhaoineachadh ro-innleachdail a tha air a mhìneachadh ann an 6.1, tha goireas airson 0–3 air a ghealltainn le Bòrd na Gàidhlig gus taic a thoirt do Sgioba na Gàidhlig gus an solar 0–3 làithreach a chumail suas. Chuir Sgioba na Gàidhlig ri Aithisg Solarachaidh nan Tràth-bhliadhnaichean (0–3) aig Wilson MacLeòid agus bidh an ath bhliadhna deatamach ann a bhith a’ dol an sàs ann am molaidhean na h-aithisg agus a’ togail ceangal leis na buidhnean airson taic ro-innleachdail a dhearbhadh san àm ri teachd. Tha obair Thràth-bhliadhnaichean (0–3) thar na Gàidhealtachd air cothrom a thoirt do luchd-obrach cluiche le eòlas is trèanadh, agus le eòlas mionaideach air an raon agus an roinn – rud a tha riatanach san àm ri teachd. |
|  | Ainmeachadh: Ceann-latha: 31 Dàmhair 2024Ùghdaran: Lena Walker, Eoina RodgersPàipearan Cùl-fhiosrachaidh:Eàrr-ràdhan: |